સોમવારે જલાલપોર વિસ્તારની અમૃતનગર સોસાયટીની મહિલાઓનો મોરચો કલેક્ટર કચેરીએ પહોંચ્યો હતો. મહિલાઓનું કહેવું છે કે કેટલાક દિવસથી પાલિકાનું પાણી બરાબર આવતું નથી. પાલિકા હાલ માત્ર એક ટાઇમ પાણી તો આપે છે પરંતુ તે પૂરતા પ્રેશરથી આપતી નથી. કેટલાક ઘરોમાં તો લગભગ ખૂબ જ ઓછું પાણી આવે છે જેથી પીવાના પાણીની તકલીફ રહે છે. પાણી પૂરતું ન આવતા 200 રૂપિયા ખર્ચી કેટલાક લોકોએ તો પાણીનું ટેન્કર બોલાવવું પડે છે. અમારી સમસ્યા પર પાલિકા ધ્યાન આપતી નથી. મહિલાઓએ નિવાસી એડીશનલ કલેક્ટર કમલેશ રાઠોડને રજૂઆત કરી હતી. જલાલપોર ઉપરાંત શહેરનાં રૂસ્તમવાડીના લોકોનો મોરચો પણ પાલિકા કચેરીએ આવ્યો હતો. અહીંના લોકોએ પાણી મળતું ન હોવાની રજૂઆત પાલિકા પ્રમુખ કાંતીભાઇ પટેલને કરી હતી.